KIRJALLINEN KYSYMYS E-1433/99

esittäjä(t): Camilo Nogueira Román (Verts/ALE) komissiolle

(1. syyskuuta 1999)

Aihe: Rakennerahastojen varojen jakaminen Espanjassa

Investointeihin tarkoitettuja rakennerahastojen (ja etenkin EMOTR:n) varoja, jotka Espanjan valtion pitäisi jakaa tavoitteen 1 piiriin kuuluville autonomisille alueille, ei ole jaettu tasapuolisesti väestömäärään ja asukasta kohti laskettuihin tuloihin nähden, ei edes pidemmällä aikavälillä vuosina 19941999. Tämä johtuu siitä, että keskushallitus jakaa yli 50 prosenttia varoista suoraan ja investoi ne sellaisten kriteerien perusteella, jotka eivät ole rakennerahastojen periaatteiden mukaisia. Tuloksena on maantieteellinen jako, jonka vuoksi rahastoille yhteisön lainsäädännössä asetetut tavoitteet eivät toteudu. Erityisen kipeästi tilanne koskee autonomisia alueita, kuten Galiciaa.

Voisiko komissio siis vastata seuraaviin kysymyksiin: Löytyykö yhteisön lainsäädännöstä selitys sille, miksi Espanjan hallitus harjoittaa tällaista politiikkaa?

Kuinka suuri osuus ensinnäkin Espanjalle ja toisaalta tavoitteen 1 piiriin kuuluville autonomisille alueille väestömäärän perusteella myönnetyistä rakennerahaston (ja erityisesti EAKR:n) tuottaviin investointeihin ja infrastruktuuriin liittyviin hankkeisiin tarkoitetuista varoista suunnattiin vuosina 19941999 Galicialle?

Millaisia kriteereitä vuosina 20002006 Espanjassa ja tavoitteen 1 piiriin kuuluvilla alueilla sovelletaan näiden varojen jakamiseen?

Michel Barnierin komission puolesta antama täydentävä vastaus

(21. joulukuuta 1999)

Niin vuoden 1999 loppuun saakka voimassa olevat rakennerahastoasetukset, rakennerahastojen päämääristä ja tehokkuudesta ja niiden toiminnan yhteensovittamisesta keskenään ja Euroopan investointipankin toiminnan sekä muiden rahoitusvälineiden kanssa annetun asetuksen (ETY) N:o 2052/88 muuttamisesta 20. heinäkuuta 1993 annettu neuvoston asetus (ETY) N:o 2081/93(1) kuin rakennerahastoja koskevista yleisistä säännöksistä 21. kesäkuuta 1999 annettu neuvoston asetus (EY) N:o 1260/1999(2), jota sovelletaan kaudella 20002006, osoittavat, että komissio laatii avoimia menettelytapoja käyttäen tavoitteen 1 käytettävissä olevien maksusitoumusmäärärahojen ohjeellisen jaon seuraavia kriteereitä käyttäen: tukikelpoinen väestö, alueen vauraus ja rakenteellisten ongelmien suhteellinen vakavuus, erityisesti työttömyystaso.

Komission tehtävänä ei sitä vastoin ole päättää määrärahojen jaosta jäsenvaltion sisällä kyseisen jäsenvaltion tukikelpoisten alueiden tai kansallisten ohjelmien kesken eikä myöskään alueellisten ohjelmien kesken. Toissijaisuusperiaatteen mukaisesti tämä kuuluu kunkin jäsenvaltion toimivaltaan.

Seuraavan ohjelmakauden 20002006 osalta komissio on kuitenkin antanut ohjeellisesti tiedoksi asianomaisille jäsenvaltioille, mikä kullekin tukikelpoiselle alueelle myönnettävien varojen määrän olisi oltava, jos jäsenvaltiot noudattaisivat kansallisella tasolla menetelmää, jota komissio käyttää jakaessaan tavoitteen 1 määrärahat jäsenvaltioiden kesken.

Nykyisen ohjelmakauden 19941999 aikana Euroopan aluekehitysrahasto on jakanut Galicialle tuottavien investointien yhteisrahoitukseen 370,46 miljoonaa euroa, joka on 12,09 prosenttia Espanjan kaikille tavoite 1 -alueisiin kuuluville itsehallintoalueille myönnetystä määrästä (3 064 miljoonasta eurosta), ja infrastruktuurien rakentamiseen 1 183,4 miljoonaa euroa, joka on samoin 12,09 prosenttia Espanjan kaikille tavoite 1 -alueisiin kuuluville itsehallintoalueille myönnetystä kokonaismäärästä (9 788 miljoonasta eurosta).

Galician väestön osuus Espanjan kaikkien tavoite 1 -alueisiin kuuluvien itsehallintoalueiden väestöstä on 11,67 prosenttia ja koko Espanjan väestöstä 6,95 prosenttia.

(1) EYVL L 193, 31.7.1993.

(2) EYVL L 161, 26.6.1999.